b'\n_START_ARTICLE_\nSinfonia appassionata (Cigli\xc4\x8d)\n_START_PARAGRAPH_\nSinfonia appassionata Zvonimirja Cigli\xc4\x8da je simfoni\xc4\x8dno delo, nastalo leta 1948 kot diplomsko delo ob koncu \xc5\xa1tudija na Akademiji za glasbo v Ljubljani: Avtor je zanjo prejel nagrado prezidija Republike Slovenije. Cigli\xc4\x8d je o simfoniji povedal: \xc2\xbbMojo prvo simfonijo sem dokon\xc4\x8dal 1948, vendar sem jo snoval dalj \xc4\x8dasa, to sega \xc5\xa1e v \xc4\x8das med vojno in je odraz mojega mladostnega idealizma sredi krute in krvave resni\xc4\x8dnosti tistega \xc4\x8dasa. To ni nobena faktografija nekega obdobja, ampak je splet mojega \xc4\x8dustvenega in \xc4\x8dutnega zaznavanja in do\xc5\xbeivljanja v odnosu do \xc5\xbeivljenja kot takega. V tej simfoniji je verjetno najmo\xc4\x8dneje pri\xc4\x8dujo\xc4\x8d moj umetni\xc5\xa1ki credo, tako da lahko re\xc4\x8dem, da je ta skladba, ki je epsko zasnovana in se v njej prepletata tako lirika in dramatika kot skoraj apokalipti\xc4\x8dna ekstati\xc4\x8dnost s pri meni obveznim tragi\xc4\x8dnim podtonom, fundamentalno delo, iz katerega so zrasle pravzaprav vse moje poznej\xc5\xa1e skladbe.\xc2\xab\xc2\xa0'